Kegyelem nektek és békesség Istentől a mi Atyánktól és az Úr Jézus Krisztustól!

Mk 12, 28-34
*28Ekkor odament az egyik írástudó, aki hallotta őket vitázni, és mivel tudta, hogy Jézus jól felelt nekik, megkérdezte tőle: Melyik a legfőbb az összes parancsolat közül? 29Jézus így válaszolt: A legfőbb ez: „Halld meg, Izráel: Az Úr a mi Istenünk, egyedül az Úr!” 30és: „Szeresd az Urat, a te Istenedet teljes szívedből, teljes lelkedből, teljes elmédből és teljes erődből!” 31A második ez: „Szeresd felebarátodat, mint magadat!” Nincsen más, ezeknél nagyobb parancsolat. 32Az írástudó ezt mondta neki: Úgy van, Mester, helyesen mondtad, hogy egy Isten van, és rajta kívül nincsen más; 33és ha szeretjük őt teljes szívünkből, teljes elménkből és teljes erőnkből, és ha szeretjük felebarátunkat, mint magunkat, sokkal több az minden égő- és véresáldozatnál. 34Jézus pedig látva, hogy okosan felelt, ezt mondta neki: Nem vagy messze Isten országától. És többé senki sem merte őt megkérdezni.*

Isten ismeretére hívott Gyülekezet!

Ma Biblia vasárnapot ünneplünk. Nem véletlen, hogy számunkra, magyarországi evangélikusok számára ilyenkor helye van ennek az ünnepnek, hiszen valóban egyfajta rámutatás, így Reformáció ünnepe előtt, hogy mit is kaptunk, milyen gazdagságot ünneplünk október 31-én. A Biblia és reformáció kapcsolatában biztosan eszünkbe jut az anyanyelvű Szentírás áldása. Ez azonban nem azért kincs, mert magyarul van, hanem mert számunkra, sőt mondjuk inkább így: mindenki számára érthetővé, olvashatóvá vált Isten igéje.
Mindennek ellenére mégis sokan takaróznak azzal ma is, hogy túl nehéz olvasmány, ezt csak egy lelkésszel, teológussal lehet olvasni. Pedig ez nem így van. Isten igéje számodra is érthető. Még csak az sem igaz, hogy csak bizonyos részek szólnak az átlag olvasóhoz, a többi csak a képzettekhez. Nem! A Biblia mind a 66 könyve, olvasható és érthető mindenkinek, csak éppen bele kell tenni a munkát - odaszánás, elköteleződés kell. Nincsenek titkos tanok benne, hanem általa Isten lehet jelen az életedben és szólhat hozzád. A kérdés a reformáció óta csak egész egyszerűen annyi, hogy te akarod-e, vágyod-e ezt a személyes, élő kapcsolatot?

A Bibliát úgy szoktuk nevezni, hogy mértékadó norma, a biztos alap, amin meg lehet mérni a hitvallásokat, ami alapján mérlegre lehet tenni a saját életedet, a hitedet. Így pedig erről az oldalról nézve is oda jutunk, hogy a kérdés nem az, hogy ma még aktuális mérték-e, vagy, hogy érthető mérték-e a Szentírás, hanem egészen egyszerűen az a kérdés, hogy te akarod-e, hogy az ige mérték legyen minden napodon? Akarsz-e élni minden nap ezzel az isteni mérleggel és érdekel-e egyáltalán, hogy a mennyei Atya mértéke szerint van-e súlya a hitednek, vagy valójában súlytalan, élő istenismeret nélküli por, amit könnyedén elfúj az első világi fuvallat?

Isten igéje mindenképpen megmér minket, ha komolyan vesszük, ha nem. Az Úr az Ő igéjében és igéjével szól értünk, ha vágyjuk megértni, ha nem. Akkor is, ha neked ma még elég, ha csak a vasárnapi igehirdetés alaphangja, akkor is, ha neked ma még elég, hogy üdvözlőkártyai szép mondatként tekintesz rá. Isten igéje nem áll meg, nem marad meg az üdvözlőkártyán idézetként, hanem élő és ható módon cselekszik általa a Szentlélek. Lehet, hogy te még nem vetted észre, de bármilyen giccsparádé, vagy kemény feddés közé is volt rejtve, minden feléd hangzó ige dolgozik érted, a hitedért, az élő, örömteli istenismeretedért a Szentlélek által ma is.
A 119. Zsoltár elolvasását ajánlom a mai délutánra, most csak két igeverset hadd idézzek belőle: *„Ínség és nyomorúság ért engem, parancsolataid mégis gyönyörködtetnek.”*, illetve: *„Ha nem törvényed gyönyörködtetne, elpusztulnék nyomorúságomban.”*.
Ma, amikor anyanyelven, kézbe vehetően, a telefonunkon bármikor előkaphatóan lehetőségünk van olvasni Isten igéjét, akkor vajon élünk is ezzel az ajándékkal, van ilyen mély örömünk, gyönyörűségünk benne napról napra, mint a Zsoltárosnak? Vagy valójában egyáltalán nem becsüljük meg azt a kincset, amit kaptunk? Mi is inkább úgy élünk, hogy az istenismeretünk megmarad felszínes, vagy egy-egy vasárnapi istentiszteleten letudott gyors találkozásnak, esetleg igetorzításnak? Mi is inkább a farizeusokhoz, az írástudókhoz hasonlítunk, csak számon tartani akarjuk az igét, de ismerni, élni már nem?

Mai igénkben Jézus a kérdések kereszttüzében van és a farizeusok és szadduceusok kérdései után, most egy írástudó lép elő, aki szintén - ahogy az ige mondja – megpróbálja tőrbe csalni. Kötözködnek Jézussal és próbálják önellentmondásba, vagy valamilyen felróható hibába hajszolni. Kérdezik, de valójában nem tanulni, megerősödni akarnak – igaz talán még mindig jobb az ilyesfajta bevonódás, kapcsolódás, mint mikor ma annyira nagy az érdektelenség, hogy még a kérdések, a kötözködések se fogalmazódnak meg. A magam részéről biztos, hogy jobban szeretem a kritikus, akár kötözködő hozzáállást, mint az érdektelen, hangtalan, bólogató-jánosi lelkületet.
Ennek a kérdező írástudónak tudnia kell, ismernie, sőt élnie kellene a kérdésére a választ. Tudni tudja is. „*Melyik a legfőbb az összes parancsolat közül?”* – ez egy olyan kérdés volt tőle, amire valószínűleg már kisgyermekként megtanulta a választ. De bár a kérdés mondhatni „dedós”, valójában összetett dologra kíváncsi, azaz, hogy mit emel ki Jézus, hogy ez a Mester miként értelmezi majd. Eleve erősebb hangsúlyt kap a kérdés is, hogy nem egyszerűen „nagy”, hanem „legfőbb” parancsolatként hivatkozik rá az írástudó is. Jézus pedig ugyanígy nevezi. Nem egyszerűen jelentős dolognak, fontosnak, amit jobb nem elfelejteni, hanem a legfőbbnek, azaz minden felett állónak. „*Halld meg, Izráel: Az Úr a mi Istenünk, egyedül az Úr!” „Szeresd az Urat, a te Istenedet teljes szívedből, teljes lelkedből, teljes elmédből és teljes erődből!” „Szeresd felebarátodat, mint magadat!”* – Hald meg mai Gyülekezet is, az Úr azt mondja, hogy ez a legfőbb, amit tudnod, hinned, értened és élned kell. Megy ez neked? Érted ezt? Hiszed ezt? Vagy legalább tudod ezt?

Krisztus minden mástól mentesen eléd hozza ezt ma is és azt mondja neked, hogy Szeresd az egy Istent és minden embertársad! Nem csak fontos a szeretet, ha az istenismeretünk, a bibliaismeretünk alapját keressük, hanem a legfőbb. Ahogyan Pál apostol is mondja: *„Most azért megmarad a hit, a remény, a szeretet, e három; ezek közül pedig a legnagyobb a szeretet.”*. Miről szól a Biblia? Az egy igaz Isten szeretetéről. Mire indít a Biblia? Az Isten szeretetének a megélésére.
Arra hív, azt tanítja, hogy ez a szeretet mit is jelent, és, hogy te miként válhatsz a részesévé, a megélőjévé már ma. Részvételre tanít az Isten szeretetében. Jó példa erre a társasjáték, amitől távol tarthatod magad, bár látod, hogy másoknak jó részt venniük benne. Aztán megismerheted a szabályokat, de az még messze nem ugyanaz, mint valóban részesévé vállni. Az istenismeret, a szeretet, akkor igazi, ha valóban a részesévé válsz, játékos leszel a társasjátékban. Amikor együtt nevetsz, sírsz, izgulsz a többiekkel, a többiekért. Az Isten szeretete épp ilyen, ha csak messziről nézed, akkor még nem hiszed, még nem vágyod, még nem éled igazán.
Jézus válaszát a kérdezője elfogadja, igaznak, helyesnek ítéli és bár elsőre elég kifacsart ez a helyzet, hogy a tanítvány hagyja jóvá a Mester válaszát, Jézus gyorsan fordít ezen a felálláson, mikor az írástudó válasza egy kicsit tovább megy a bólogatásnál és hagyja magát valóban bevonni a beszélgetésbe, az ige igazi megértésébe és kimondja: „*sokkal több az minden égő- és véresáldozatnál”*. Itt valami elindul. Már nem csak kötözködő, távolságot tartó érdeklődő ez az írástudó. Már a saját hitvallása is lesz Jézus mérték adó normája, a Szeretetparancsa és így elkezdi megítélni a szokásaikat, itt épp az áldozatbemutatást. Ez az írástudó bevonódott, már valóban a Krisztussal van élő kapcsolatban. Jézus pedig felel is neki: „*34Jézus pedig látva, hogy okosan felelt, ezt mondta neki: Nem vagy messze Isten országától.”*. Okosan, más fordítás szerint értelmesen felel. Rájött tehát valamire? Meg lett a bölcsek köve? Nem, nem emberi teljesítmény történik, hanem végre hagyja, hogy az Isten igéje valóban megérintse és formálja. Isten értelme, az Ő igazsága lerombolja a falakat, összetöri a törvény és elvárások láncait, mert végre hagyni kezdi ennek a munkának a megvalósulását ez az írástudó is. Mint mikor egy építkezéshez már minden meg van, már minden elő van készítve, csak egy pecsét kell az engedélyre és minden épülni és szépülni kezd. Csakhogy néha egyetlen pecsétre is heteket, hónapokat, vagy akár éveket kell várni. Ugyanígy van a mi életünkben is. Az Ige ott van. Előttünk van. Új életet akar adni, Krisztusban akar felépíteni, de ha nem engedjük, ha nem vágyunk rányomni a pecsétet, akkor kárba vész rajtunk a megváltás kegyelme.
Ez az írástudó kezdi megérteni, az Isten értelmével látni, hogy miről is tanítja Jézus, már tudja, hogy el kellene fogadnia, le kellene pecsételni az életével, hogy erre a változásra van szüksége. De Jézus azt mondja neki: „*Nem vagy messze Isten országától.”*. Nem vagy messze, de még nem vagy ott. Már látod, érted, hogy mire hívlak, de még lépned kellene. Nem elég tudni, érteni, ezt meg is kell élni. Nem elég azt mondani, hogy jó lenne az Isten szeretetében élni. Nem elég azt mondani, hogy jó lenne, ha én is jobban tudnám szeretni az embertársaimat. Nem elég azt mondani, hogy jó lenne Krisztusban bízni. Mert, ha így teszünk, akkor nem benne leszünk a társasjátékban, csak az asztal mellől elfogadjuk a szabályokat. Akkor nem az élő kapcsolat örömét fogjuk megélni, hanem, azt a jól ismert sort Bródy és Szörényi dalából: „Oly távol vagy tőlem és mégis oly közel.”. Krisztus ott van, ott akar lenni az életemben, új életet akar nekem adni, de még nem hagyom igazán, hogy közel jöjjön és valóban átformáljon. A szeretet, az istenismeret, az nem maradhat egy álmodozó pillanat az életemben, annak mozgósítania kell, feszültséget kell hoznia, ami nem hagy nyugodni, ami felrázza és megrázza az életedet. Ha megismered, felismered az Isten szeretetét, akkor utána az lüktetni fog benned igazi hússzívként, indítani fog nem várt utakra és szolgálatokra és mindez után már csak az Isten békessége, a Vele való élő kapcsolat lesz elég neked is.

Amikor tehát ma a Bibliát a kezünkbe vesszük – és itt hadd húzzam ezt is alá: vegyük a kezünkbe nap, mint nap! – ha így teszünk, ne elégedjünk meg a betűk összeolvasásával, a szavak mondatokba rendeződésével! Vágyjuk és kérjük, hogy az Úr szóljon hozzánk általa, rázzon fel, ahogy a dunyhát szokás, rázzon meg, mint a legváratlanabb hír és indítson olyan utakra, olyan szeretetre, amiről sosem hitted volna, hogy neked részed lehet benne! Ezt a mindenható erőt, energiát, élő akaratot tapasztald és lásd meg, amikor ma a Szentírásra, Isten igéjére nézel! Így legyen! Ámen